Broj: 711-I-2021-P-234-21/22-04-19

Zagreb, 02. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Viktora Puljka, zamjenika općinskog načelnika Općine Brela do 20. svibnja 2021.g.**, na 184. sjednici, održanoj 02. rujna 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Viktora Puljaka, zamjenika općinskog načelnika Općine Brela do 20. svibnja 2021.g., neće se pokrenuti s obzirom da prikupljeni podaci i dokumentacija, u odnosu na okolnosti zapošljavanja na radno mjesto stručnog suradnika za prostorno uređenje, graditeljstvo i zaštitu okoliša u Općini Brela prije proteka dvanaest mjeseci nakon prestanka obnašanja navedene dužnosti, ne upućuju na moguću povredu odredbi ZSSI-a počinjenju od strane navedenog dužnosnika.**

Obrazloženje

 Povjerenstvo je dana 11. listopada 2021.g. zaprimilo neanonimnu prijavu mogućeg sukoba interesa pod poslovnim brojem: 711-U-4996-P-234/21-01-16, povodom koje se vodi predmet P-234/21. U predmetnoj prijavi podnositelj navodi da je tijekom rujna 2021.g. Općina Brela raspisala natječaj za radno mjesto stručnog suradnika za prostorno uređenje, graditeljstvo i zaštitu okoliša te da je isti objavljen samo u „Narodnim novinama“, ali ne i na web stranici Općine. Nadalje, u prijavi se navodi da su se na natječaj javila dva inženjera građevine i dužnosnik Viktor Puljak, koji nema potrebnu stručnu spremu za taj posao, međutim, da je isti izabran odnosno „uhljebljen“, čime je povrijeđen članak 20. ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Viktor Puljak obnašao dužnost zamjenika općinskog načelnika Općine Brela u mandatu 2013.-2017.g. te ponovno od 25. svibnja 2017.g. do 20. svibnja 2021.g. Slijedom navedenog, povodom obnašanja navedene dužnosti, dužnosnik Viktor Puljak obvezan je postupati sukladno odredbama ZSSI-a.

 Povjerenstvo je radi stjecanja saznanja u navedenom predmetu od Općine Brela zatražilo podatak je li u Općini Brela u rujnu 2021.g. raspisan natječaj za radno mjesto stručnog suradnika za prostorno uređenje, graditeljstvo i zaštitu okoliša te ukoliko jest koliko je kandidata sudjelovalo na predmetnom natječaju, tko je odlučivao o izabranom kandidatu, gdje je natječaj objavljen te je zatražen uvid u natječajnu dokumentaciju.

 Općina Brela očitovala se dopisom KLASA: 023-05/21-01/406, URBROJ: 2147/03-04/1-21-2 od 26. listopada 2021.g. navodeći da je Općina Brela dana 02. rujna 2021. godine raspisala javni natječaj za prijam u službu u Jedinstveni upravni odjel na radno mjesto stručni suradnik za prostorno uređenje, graditeljstvo i zaštitu okoliša - 1 izvršitelj/izvršiteljica na neodređeno vrijeme uz probni rad od 3 (tri) mjeseca. Ističe se da je natječaj objavljen u „Narodnim novinama“ broj 97/2021 dana 03. rujna 2021. godine, kako je to propisano odredbom članka 17. stavka 2. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 04/18. i 112/19.). Nadalje, navodi se da su dana 03. rujna 2021. godine na web stranici i na Oglasnoj ploči Općine Brela objavljene Obavijesti i upute kandidatima, kao što je to naznačeno u natječaju. Općina ističe kako su u roku od 8 dana od objave natječaja zaprimljene tri prijave te da je dana 24. rujna 2021. godine Povjerenstvo za provedbu natječaja za prijam u službu u Jedinstveni upravni odjel Općine Brela otvorilo pristigle molbe i izvršilo pregled istih kako bi utvrdili ispunjavaju li kandidati uvjete natječaja, nakon čega je zaključeno da su kandidati ……………. i Viktor Puljak zadovoljili uvjete natječaja, dok kandidat …………… nema tražene tri godine iskustva u struci te je o navedenom je sastavljen zapisnik. Nadalje, ističe se da je dana 24. rujna 2021. godine otpremljena Obavijest kandidatu …………….. o tome da se ne smatra kandidatom prijavljenim na predmetni natječaj s obzirom da ne ispunjava formalne uvjete natječaja ,odnosno nema tri godine radnog iskustva u struci, kako je to propisano odredbom članka 21. Zakona o službenicima i namještenicima u lokalnoj i područnoj (regionalnoj) samoupravi) te je istoga dana na web stranici i na oglasnoj ploči Općine Brela objavljena Obavijest o vremenu održavanja prethodne provjere znanja i sposobnosti kandidata/kandidatkinje, kao što je to naznačeno u natječaju.

 Općina navodi da je dana 30. rujna 2021. godine u 09,00 sati zakazano provođenje prethodne provjere znanja kandidata za prijam u službu u JUO Općine Brela te da je Povjerenstvo za provedbu natječaja utvrdilo da je prethodnoj provjeri pristupio kandidat Viktor Puljak dok nije pristupila kandidatkinja ………….., s napomenom da se sačekalo dodatnih 15 minuta. Općina ističe kako se smatra da je svojim nepristupanjem na prethodnu provjeru znanja kandidatkinja …………. povukla prijavu na natječaj, kako je to propisano odredbom članka 22. stavka 2. Zakona o službenicima i namještenicima u lokalnoj i područnoj (regionalnoj) samoupravi. Ističe se da je kandidat Viktor Puljak ostvario dovoljan broj bodova na prethodnoj provjeri znanja te da je s njime temeljem, odredbi članka 22. stavka 5. Zakona o službenicima i namještenicima u lokalnoj i područnoj (regionalnoj) samoupravi proveden intervju te je nakon provedenog postupka provjere znanja s kandidatom Povjerenstvo za provedbu natječaja zaključilo da je imenovani jedini kandidat koji je zadovoljio sve tražene uvjete. Nadalje, navodi se da je potom Izvješće o provedenom postupku, uz koje su priloženi pisani dio ispita kandidata Viktora Puljka i bilješke o provedenom usmenom dijelu ispita, dostavljeno pročelniku Jedinstvenog upravnog odjela Općine Brela na daljnje postupanje te da je 1. listopada 2021. godine navedeni pročelnik Općine Brela donio Rješenje o prijmu Viktora Puljka u službu na neodređeno vrijeme.

 U prilog očitovanju dostavljena je dokumentacija koja se sastoji od Odluke o imenovanju Povjerenstva za provedbu natječaja za prijam u službu u JUO Općine Brela od 02. rujna 2021. godine, Javnog natječaja od 02. rujna 2021. godine, Objave Natječaja u Narodnim novinama broj 97/2021 od 03. rujna 2021. godine, Obavijesti i uputa kandidatima od 03. rujna 2021. godine, Molbi kandidatkinje ………………. sa pripadajućom dokumentacijom, Molbi kandidata Viktora Puljka sa pripadajućom dokumentacijom, Molbi kandidata ……………… s pripadajućom dokumentacijom, Zapisnika s otvaranja pristiglih molbi od 24. rujna 2021. godine, Obavijesti kandidatu ……………….. s pripadajućom povratnicom-dostavnicom, Obavijesti o vremenu održavanja prethodne provjere znanja i sposobnosti kandidata/kandidatkinje od 24. rujna 2021. godine, Izvješća o provedenom postupku od 30. rujna 2021. godine s pisanim dijelom ispita kandidata Viktora Puljka i bilješkom o provedenom usmenom dijelu ispita, Rješenja o prijmu u službu na neodređeno vrijeme od 01. listopada 2021. godine s pripadajućom dostavnicom i liječničkom potvrdom na ime Viktora Puljka, Očitovanja Povjerenstva za odlučivanje o sukobu interesa od 25. lipnja 2021. godine dostavljeno putem maila od strane HZO-a te „Glasnika-službenog glasila Općine Brela“ broj:8/2019. u kojem je objavljen Pravilnik o unutarnjem redu JUO-a Općine Brela.

 Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 4. stavkom 3. ZSSI-a propisano je da se poslovni odnos u smislu ovog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 17. Zakona o službenicima i namještenicima u lokalnoj i područnoj (regionalnoj) samoupravi propisano je da se javni natječaj obvezno objavljuje u „Narodnim novinama“, a da se može objaviti i u dnevnom ili tjednom tisku.

 Člankom 19. navedenog Zakona, između ostalog, propisano je da natječaj raspisuje pročelnik upravnog tijela te da natječaj mora sadržavati naziv upravnog tijela u koje se osoba prima, naziv radnog mjesta, opće i posebne uvjete za prijam u službu i raspored na radno mjesto, trajanje probnog rada odnosno dužinu vježbeničkog staža (ako se primaju vježbenici), obvezu pristupanja prethodnoj provjeri znanja i sposobnosti kandidata, isprave koje se trebaju priložiti kao dokaz o ispunjavanju uvjeta, adresu na koju se mogu podnijeti prijave na natječaj, rok za podnošenje prijava i rok u kome će kandidati biti obaviješteni o rezultatima natječaja. Istim člankom propisano je i da se u natječaju mora naznačiti web-stranica na kojoj su navedeni opis poslova i podaci o plaći radnog mjesta koje se popunjava, način obavljanja prethodne provjere znanja i sposobnosti kandidata i iz kojeg područja te pravni i drugi izvori za pripremanje kandidata za tu provjeru te da će se na web-stranici iz stavka 6. ovoga članka i na oglasnoj ploči upravnog tijela objaviti vrijeme održavanja prethodne provjere znanja i sposobnosti kandidata, najmanje pet dana prije održavanja provjere, a da se urednom prijavom smatra prijava koja sadrži sve podatke i priloge navedene u javnom natječaju. Propisano je i da rok za podnošenje prijava na natječaj ne smije biti kraći od osam niti duži od 15 dana od dana objave natječaja u „Narodnim novinama“.

 Člankom 20. Zakona o službenicima i namještenicima u lokalnoj i područnoj (regionalnoj) samoupravi propisano je da natječaj provodi povjerenstvo koje imenuje pročelnik upravnog tijela te da isto utvrđuje koje su prijave na natječaj pravodobne i potpune, utvrđuje listu kandidata prijavljenih na natječaj koji ispunjavaju formalne uvjete propisane natječajem, kandidate s liste poziva na prethodnu provjeru znanja i sposobnosti, provodi postupak provjere znanja i sposobnosti, podnosi izvješće o provedenom postupku, uz koje prilaže rang-listu kandidata, s obzirom na rezultate provedene provjere znanja i sposobnosti.

 Člankom 22. Zakona o službenicima i namještenicima u lokalnoj i područnoj (regionalnoj) samoupravi propisano je da prethodnoj provjeri znanja i sposobnosti kandidata mogu pristupiti samo kandidati koji ispunjavaju formalne uvjete iz natječaja te da se smatra da je kandidat, koji nije pristupio prethodnoj provjeri znanja, povukao prijavu na natječaj. Propisano je i da se prethodna provjera znanja i sposobnosti kandidata obavlja putem pisanog testiranja i intervjua, a po potrebi i putem provjere praktičnog rada na određenim poslovima, a da se intervju provodi samo s kandidatima koji su ostvarili najmanje 50% bodova iz svakog dijela provjere znanja i sposobnosti kandidata na provedenom testiranju i provjeri praktičnog rada, ako je ta provjera provedena.

 Člankom 23. Zakona o službenicima i namještenicima u lokalnoj i područnoj (regionalnoj) samoupravi propisano je da nakon prethodne provjere znanja i sposobnosti kandidata povjerenstvo za provedbu natječaja utvrđuje rang-listu kandidata prema ukupnom broju ostvarenih bodova te da Izvješće o provedenom postupku i rang-listu kandidata povjerenstvo dostavlja pročelniku upravnog tijela, a kod natječaja za imenovanje pročelnika upravnog tijela izvješće i rang-listu dostavlja općinskom načelniku, gradonačelniku, odnosno županu.

 Uvidom u dostavljenu dokumentaciju Povjerenstvo je utvrdilo da je dana 02. rujna 2021.g. pročelnik Jedinstvenog upravnog odjela Općine Brela donio Odluku o imenovanju Povjerenstva za provedbu natječaja za prijam u službu u Jedinstveni upravni odjel Općine Brela na radno mjesto stručnog suradnika za prostorno uređenje, graditeljstvo i zaštitu okoliša te da je istoga dana objavljen i javni natječaj za navedeno radno mjesto. Dana 03. rujna 2021.g. objavljene su obavijesti u upute kandidatima te su se na natječaj prijavila tri kandidata od kojih su dvoje, među kojima i Viktor Puljak, ispunjavali uvjete. Dana 24. rujna 2021.g. kandidatu koji nije ispunjavao uvjete predsjednik Povjerenstva dostavio je obavijest da se ne smatra kandidatom te je istoga dana objavljena obavijest o vremenu održavanja prethodne provjere znanja i sposobnosti kandidata. Uvidom u Izvješće o provedenom postupku Povjerenstvo je utvrdilo da je prethodnoj provjeri pristupio samo kandidat Viktor Puljak te da je isti, a što je vidljivo i iz uvida u dostavljenu provjeru znanja, ostvario 9,5 od 10 bodova te je time ostvario uvjete za pristup intervjuu na kojem je ostvario sve bodove. Slijedom navedenog, dana 01. listopada 2021.g. doneseno je Rješenje o prijmu u službu na neodređeno vrijeme koje je također donio pročelnik Jedinstvenog upravnog odjela Općine Brela.

 Slijedom navedenog, predmetni natječaj proveden je sukladno odredbama Zakona o službenicima i namještenicima u lokalnoj i područnoj (regionalnoj) samoupravi.

 Povjerenstvo ističe kako činjenica da se dužnosnik, nakon prestanka mandata, zaposlio u tijelu u kojem je obnašao dužnost, ne predstavlja zapošljavanje u drugom tijelu s kojim bi postojao poslovni odnos u smislu u kojem ga propisuje članak 4. stavak 3. ZSSI-a. Samim time, dužnosnik svojim zapošljavanjem u istoj Općini u kojoj je obnašao dužnost zamjenika općinskog načelnika ne postupa niti suprotno odredbi članka 20. stavka 1. ZSSI-a, jer istom nije zabranjeno zasnivanje radnog odnosa nakon prestanka mandata u tijelu javne vlasti u kojem je dužnosnik obnašao dužnost, već u drugoj pravnoj osobi koja je bila u poslovnom odnosu s navedenim tijelom javne vlasti u razdoblju jada je obnašao dužnost.

 U odnosu na navode u prijavi da dužnosnik nema odgovarajuću stručnu spremu za navedeno radno mjesto Povjerenstvo je uvidom u objavljeni tekst natječaja utvrdilo kako je kao poseban uvjet propisano da kandidat mora biti stručni prvostupnik arhitektonske, građevinske ili tehničke struke. Uvidom u presliku diplome Fakulteta elektrotehnike, strojarstva i brodogradnje Sveučilišta u Splitu KLASA: UP/I-034-04/14-03/512, URBROJ: 2181/206-02-01-14/280 od 19. prosinca 2014.g. utvrđeno je da je Viktor Puljak 29. rujna 2014.g. stekao stručni naziv stručnog prvostupnika inženjera elektrotehnike čime je zadovoljio uvjet prvostupnika tehničke struke potraživan u objavljenom natječaju.

 Slijedom navedenog, Povjerenstvo je utvrdilo predmetnu prijavu neosnovanom i na temelju članka 39. stavka 1. ZSSI-a donijelo odluku o nepokretanju postupka kao izreci.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Viktor Puljak, osobnom dostavom
2. Objava na internetskoj stranici Povjerenstva
3. Pismohrana